b'\n_START_ARTICLE_\nNavadna slinarica\n_START_SECTION_\nOpis\n_START_PARAGRAPH_\nOdrasle \xc5\xbeu\xc5\xbeelke dose\xc5\xbeejo v dol\xc5\xbeino med 5 in 7 mm, samice pa so nekoliko ve\xc4\x8dje od samcev. Barva telesa je zelo razli\xc4\x8dna, saje znanih okoli 20 razli\xc4\x8dnih barvnih odtenkov navadne slinarice. Obi\xc4\x8dajno so navadne slinarice rumenkastih, rjavkastih ali \xc4\x8drnih odtenkov s svetlej\xc5\xa1imi lisami, vendar pa so lise lahko tudi temne na svetlej\xc5\xa1i podlagi.\n_START_SECTION_\nHabitat\n_START_PARAGRAPH_\nNavadna slinarica je izjemno prilagodljiva \xc5\xbeu\xc5\xbeelka in lahko pre\xc5\xbeivi v razli\xc4\x8dnih klimatskoh pasovih in v razli\xc4\x8dnih \xc5\xbeivljenjskih pogojih. Ob\xc4\x8dutljive so edino na ekstremno su\xc5\xa1o ali ekstremno vlago. So polifagi, kar pomeni, da se hranijo z mnogo rastlinskimi vrstami. Po ve\xc4\x8dini se hranijo s travami, lo\xc4\x8dkovkami, razli\xc4\x8dnimi zeljnatimi rastlinami in s sokom nekaterih dreves.\n_START_SECTION_\n\xc5\xbdivljenjski cikel\n_START_PARAGRAPH_\nSamice odlo\xc5\xbeijo med 350 in 400 jaj\xc4\x8dec posami\xc4\x8dno ali v skupinah na gostiteljske rastline li\xc4\x8dink. Ob ugodnih klimatskih pogojih lahko prezimijo jaj\xc4\x8deca, sicer pa zimo pre\xc5\xbeivijo li\xc4\x8dinke._NEWLINE_Spomladi se na travnikih in na drevesih lahko opazijo zna\xc4\x8dilni slinasti ovoji, ki jih proizvajajo li\xc4\x8dinke navadne slinarice. Te se namre\xc4\x8d zavrtajo v stebla in liste gostiteljske rastline, okoli vhoda pa naredijo zna\xc4\x8dilen slinast ovoj, ki jih \xc5\xa1\xc4\x8diti pred plenilci. Hkrati jim ovoj zagotavlja primerno koli\xc4\x8dino vlage in temperature, kar posledi\xc4\x8dno vpliva na visok odstotek pre\xc5\xbeivelosti tudi v slabih vremenskih pogojih. Li\xc4\x8dinke se razvijajo okoli 50 dni, imagi pa zapustijo ovoje \xc5\xa1ele po okoli 10 dneh, ko se le-ti popolnoma posu\xc5\xa1ijo. Samice se parijo kmalu po tem, ko zapustijo ovoje.\n_START_SECTION_\nRaz\xc5\xa1irjenost in vpliv na okolje\n_START_PARAGRAPH_\nNavadna slinarica je raz\xc5\xa1irjena po ve\xc4\x8dini Evrope, pa tudi po Severni Afriki, delih Rusije, Afganistana in Japonske. Kasneje so jo zanesli tudi v ZDA in Kanado. V nasadih oljk velja za \xc5\xa1kodljivca, saj s srkanjem sokov med drevesi prena\xc5\xa1a oku\xc5\xbebo z bakterijo Xylella fastidiosa, ki povzro\xc4\x8da bakterijski o\xc5\xbeig oljk.'